
РЕШЕНИЕ 
№ РС-304-20-002
 
Днес, на 13.01.2021 г., Комисията за противодействия на корупцията и за отнемане на незаконно придобитото имущество /КПКОНПИ/, в състав:

Сотир Цацаров- Председател
Антон Славчев – Заместник - председател
	Антоанета Георгиева – Цонкова - член
	Пламен Йоцов - член
	Силвия Къдрева - член

У С Т А Н О В И :

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-114 от 13.05.2020 година по сигнал с вх.№ ЦУ01/С-304/04.05.2020 г. на КПКОНПИ.
Сигналът е насочен срещу Генадий Атанасов, общински съветник в Общински съвет В.
По същество в сигнала се твърди, че Генадий Атанасов е Председател на Съвета на директорите на „*********************“ ЕАД, чийто собственик на капитала е Община В. и едновременно заема длъжността общински съветник в Общински съвет В. В качеството си на общински съветник и правомощията му да гласува и одобри бюджета на „*****“ ЕАД, на което е Председател, за него възниква интерес при обсъждането да гласува и одобри по-голям бюджет за дружеството. Освен това, годишните отчети за дейността на дружествата, общинска собственост, се докладват пред Общинския съвет, което води до това, че първо лицето участва в гласуването за определяне размера на бюджета на „****“ ЕАД, второ като Председател на дружеството се разпорежда със същите средства и отчита как са изразходвани, а като общински съветник участва в приемането на отчета, което не гарантира прозрачност, обективност и безпристрастност. 
Към сигнала са приложени следните документи: декларация от Генадий Атанасов с вх. № ***/13.11.2019 г. по описа на Общински съвет В., Декларция от 2019 г. за имущество и интереси по чл. 35, ал. 1, т. 2 от ЗПКОНПИ и разпечатка от Търговския регистър на „****“ ЕАД, гр. В.
Във връзка с твърденията в сигнала Комисията е изискала и събрала следните доказателства: с писмо вх № ЦУ01/12275/17.07.2020 г. и вх. № ЦУ01/12350/20.07.2020 г. на Председателя на Общински съвет В. са представени молба с рег. № РД19021189ВН от 11.11.2019 г. от Генадий Атанасов до Председателя на Общински съвет В., молба с рег. № РД19021189ВН от Атанасов до кмета на Община В., подписан от Атанасов клетвен лист от 11.11.2019 г., препис-извлечение от Протокол № 1 от 11.11.2019 г. от заседание на Общински съвет В., препис-извлечение на Решения №№ 143-12 и 143-12-1 от 27.01.2016 г. на Общински съвет В. и Протокол № 5 от заседанието на Общински съвет В., проведено на 27.01.2016 г., ведно със списъка с поименно гласуване, препис-извлечение на Протокол № 5 от 16.04.2020 г. и взето Решение № 220-4-1 на проведеното заседание на Общински съвет В., ведно със списъка с поименното гласуване на общинските съветници и писмо изх. № ОС-20000110ВН_004ВН/05.06.2020 по описа на Община В.. С посоченото писмо се представя и информация относно липсата на приемане на решения от Общински съвет – В., относно финансиране със средства от общинския бюджет на Община В. в полза на **************“ ЕАД, в периода от 28.10.2019 г. до датата на получававане на същото – 17.07.2020 г.
С писмо вх. № ЦУ01-15533/01.09.2020 г. по описа на КПКОНПИ, Председателят на Общински съвет В. е представил препис-извлечение на Решения № 1171-41-1/18.02.2009 г. и № 1171-41-2/18.02.2009 г. по Протокол № 13 на Общински съвет – В., относно определяне на възнаграждението на членовете на Съвет на директорите на „*************“ ЕАД, ведно със списък с поименно гласуване, както и договор № Д16000246ВН от 14.03.2016 г. за възлагане на управлението на еднолично акционерно дружество с общинско имущество „**************“ на Атанасов, като член на Съвета на директорите. В писмото се предоставя и информация, за това, че Общински съвет В. не е приемал решения във връзка с изплащането на дивиденти на членовете на Съвета на директорите на „****************“ ЕАД в периода от 11.11.2019 г. до датата на представяне на писмото /01.09.2020 г./, както и годишни отчети на дружеството, в периода от 13.02.2020 г. до получаване на писмото /01.09.2020 г./. 
В Комисията е постъпило писмо с вх. № ЦУ01/17937/07.10.2020 г. на КПКОНПИ от Председателя на Общински съвет В. с приложени: препис-извлечение от Протокол № 5/16.04.2020 г. относно вземане на решение за отстрочване на задълженията на *********************“ ЕАД, препис-извлечение на Решение № 212-1/16.04.2020 г., ведно със списък с поименно електронно гласуване; препис извелечение от Протокол № 8/29.09.2020 г. от проведено заседание на Общински съвет –В. относно приемане на годишния финансов отчет, баланс и отчет за приходи и разходи за 2019 г., освобождаване от отговорност на управители, членове на съвети на директори и контрольори за 2019 г. и избиране на одитори за 2020 г. на „*************************“ ЕАД, препис-извлечение на Решение № 380-3/29.09.2020 г., 380-3-1/29.09.2020 г. и № 380-3-2/29.09.2020 г. на Общински съвет-В., ведно със списък с поименно електронно гласуване. 
С писмо вх. № ЦУ01-19006/23.10.2020 г. на КПКОНПИ, Председателят на Общински съвет В. е представил следните информация и доказателства: препис-извлечение от Протокол № 8/29.09.2020 г. от проведено заседание на Общински съвет В., съдържащ Решение № 359-1/29.09.2020 г. и Решение № 391-3/29.09.2020 г. и списъци с поименно електронно гласуване; препис извелечение от Протокол № 4/11.02.2020 г. от заседание на Общински съвет В. относно приемане на бюджета на Община В. за 2020 г., приложения към него и списък с поименно електронно гласуване; информация относно проведени заседания на ПК „Архитектура и градоустройство“, ПК „Благоустройство и комунални дейности“ и ПК „Младежки дейности и спорт“ при Общински съвет В..
  
Изпълнителният директор на „***************“ ЕАД, с писмо вх. № ЦУ01-17741/05.10.2020 г. по описа на КПКОНПИ, е представил годишен финансов отчет за 2019 г. на дружеството, доклад за дейността на дружеството за 2019 г. и препис-извлечение на Протокол № 8 от заседание, проведено на 29.09.2020 г. на Общински съвет В. 
Комисията служебно е извършила справки в Търговски регистър, НБД „Население“ и елетронната интернет страница на Общински съвет В..  
Към сигнала са приобщени събраните в административното производството доказателства, представени от Председателя на Общински съвет В. с писмо вх. № ЦУ01/2825/14.02.2020 г. на КПКОНПИ, по сигнал с рег. № ЦУ01/С-49/17.01.2020 г. на Комисията, насочен срещу Генадий Атанасов, в качеството му на общински съветник в Общински съвет В. и член на Съвета на директорите на „******************“ ЕАД. 
 
От събраните в хода на административното производство доказателства Комисията установи следното от фактическа страна

Сигналът е подаден от лице с посочени три имена, ЕГН, телефон, електронен адрес и е подписан.
Генадий Атанасов е избран за общински съветник в Общински съвет – В. на проведените през 2019 г. избори за общински съветници и кметове, за мандат 2019-2023 г., съгласно Решение № 229 от 28.10.2019 г. на ОИК – В., и е встъпил в длъжност  с полагане на клетва на 11.11.2019 г., видно от клетвен лист от същата дата.
Генадий Атанасов е член на следните постоянни комисии в ОбС В.: ПК „Младежки дейности и спорт“, на която е председател, ПК „Архитектура и градоустройство“ и ПК „Благоустройство и комунални дейности“.
От направена справка в Търговския регистър е видно, че „******************“ ЕАД, гр. В., ЕИК *****************, е еднолично акционерно дружество с едноличен собственик на капитала Община В. и същото се представлява от 17.02.2016 г. от М. Х.. 
Съгласно чл. 1, ал. 1 от Устава на „**********************“ ЕАД / „****“ ЕАД/, дружеството е юридическо лице, което се образува с движими и недвижими вещи, собственост на Община В. – непаричен апорт, представляващ земя, сграден фонд и активи на „******“ и същото се представлява от Съвет на директорите, който овластява един или няколко от своите членове да представляват дружеството /чл. 2 от Устава/. 
Органи на управление на дружеството, съгласно чл. 18 от Устава са Общо събрание на акционерите /Общински съвет В. решава въпросите от компетентността на Общото събрание на акционерите/ и Съвет на директорите. Членовете на Съвета на директорите вземат участие в работата на Общото събрание на акционерите без право на глас, освен ако не са акционери и/или членове на Общински съвет –В.. Част от компетентността на Общото събрание на акционерите на дружеството, съгласно чл. 20 от Устава е да избира и освобождава членовете на Съвет на директорите и определя възнаграждението им, както и да освобождава от отговорност членовете на Съвета на директорите. На основание чл. 19, ал.3 от Устава, решенията на Общото събрание на акционерите относно избор и освобождаване на членовете на Съвета на директорите влизат в сила след вписването им в Търговския регистър. Съгласно чл. 22 от Устава, дружеството се управлява и представлява от Съвета на директорите, като броят им се определя от Общински съвет – В. и се състои от 3 души. Членовете на Съвет на директорите имат еднакви права  и задължения, независимо от вътрешното разпределение на функциите между тях, както и разпоредбите, с които се възлага управление на изпълнителните членове.
Видно от представените доказателства, с Решение 1171-41-1 по Протокол 13 от заседание, проведено на 18.02.2009 г. на Общински съвет – В., възнаграждението на членовете на Съвета на директорите на еднолични акционерни дружества с едноличен собственик на капитала Община В., в това число и на „****************“ ЕАД е в определен размер на две минимални работни заплати за страната за съответната година, определени с Постановление на Министерския съвет на Република България, считано от 01.03.2009 г.
С Решение № 143-12-1 по Протокол № 5 от заседание, проведено на 27.01.2016 г. на Общински съвет В., Генадий Атанасов е избран за член на Съвета на директорите на „*******************“ ЕАД.  
От вписаните данни в Търговския регистър и регистър на ЮЛНЦ е видно, че на 17.02.2016 г. Генадий Атанасов е вписан като член на Съвета на директорите на „********“ ЕАД, до 30.04.2020 г., когато е отразено обстоятелството по заличаването му като член на Съвета на директорите на „************“ ЕАД. 
На основание чл. 219, ал. 2 и чл. 221, т. 4 от Търговския закон, чл. 22, ал. 1 от Наредба за упражняване на правата на собственост върху частта на Община В. от капитала на търговските дружества и Решение № 143-12-1 /Пр. № 5/ от 27.01.2016 г. на Общински съвет – В., е сключен договор рег. № Д16000246ВН от 14.03.2016 г., между Община В., представлявана от кмета П. и В. – директор на Дирекция ****-доверител и Генадий Атанасов, за определянето му като член на Съвета на директорите на „****************“ ЕАД. Съгласно договора, същият се сключва за срок от 3 години, считано от датата на вписване в Агенцията по вписванията към Министерство на правосъдието.  
С две молби с рег. № РД19021189ВН от 11.11.2019 г. по описа на Община В., депозирани до Председателя на Общински съвет В. и до кмета на Община В., Генадий Атанасов е поискал прекратяване на договора за възлагане на управлението и освобождаването му като член на Съвета на директорите на „*****************“ ЕАД, поради избора му за общински съветник в Общински съвет В., считано от деня на изборите – 27 октомври 2019 г. 

На заседание на Общински съвет В., проведено на 16.04.2020 г., по Протокол № 5, по т. 1, подточка (4) от дневния ред, Общински съвет В. е приел Решение № 212-1 от същата дата, с което с цел участие в процедура за изплащане на компенсации по ПМС 55/30.03.2020 г., Общински съвет-В. е отсрочил до 2023 г., задълженията на „********************“ ЕАД, за периода до 31.12.2019 г. Видно от представеното поименно гласуване на посоченото решение № 212-1, Генадий Атанасов не участва в гласуването на същото.  
На същото, проведено заседание на 16.04.2020 г., Общински съвет В. е приел Решение № 220-4-1 по Протокол № 5 от същата дата, по т. 4 от дневния ред, относно освобождаване на Генадий Атанасов като член на Съвета на директорите на „****************“ ЕАД. Видно от представеното поименно електронно гласуване на Решение № 220-4-1, Генадий Атанасов не е в списъка с участвали в гласуването за приемането му.  

Съгласно съдържащата се информация в получено писмо от Председателя на Общински съвет-В., с вх. № ЦУ01/12275/17.07.2020 г. по описа на КПКОНПИ, в периода от 28.10.2019 г. до датата на изпращане на писмото /17.07.2020 г./, Общински съвет В., не е приемал решения относно финансиране със средства от общинския бюджет на Община В. в полза на „********************“ ЕАД. 
Към представените доказателства с писмо с вх. № ЦУ 01-19006/23.10.2020 г. на Председателя на Общински съвет – В., са приложени препис-извлечение от Протокол № 4 от проведено на 11.02.2020 г. заседание на Общинския съвет и Решение № 156-4/11.02.2020 г., с което е приет бюджета на Община В. за 2020 г. по приходи и разходи, и съответни приложения към него. Съгласно представения списък с поименно електронно гласуване на посоченото решение, Генадий Атанасов е присъствал и е гласувал „за“ приемане на същото. 

С писмо вх. № ЦУ01-15533/01.09.2020 г., Председателят на Общински съвет-В., посочва, че Общински съвет В. не е приемал решения във връзка с изплащане на дивиденти на членовете на Съвета на директорите на „******“ ЕАД в периода от 11.11.2019 г. /датата на встъпване в длъжност на Атанасов като общински съветник/ до 31.08.2020 г./датата на изпращане на писмото/, както и решения относно приемане на годишни финасови отчети на дружеството в периода от 13.02.2020 г. до датата на представяне на информацията с посоченото писмо /31.08.2020 г./.       

Видно от представените доказателства с писмо рег. № ЦУ01-17937/07.10.2020 г., на проведено заседание от 29.09.2020 г., по т. 3 от Протокол № 8 са приети следните решения от Общински съвет В.: 
Решение № 380-3, с което Общински съвет –В. одобрява годишния финансов отчет, заверен от регистриран одитор и годишен доклад за дейността на „*****“ ЕАД за 2019 г.
Решение № 380-3-1, с което Общински съвет В. освобождава от отговорност членовете на Съвета на директорите на „****“ ЕАД, в това число и Генадий Атанасов за периода от 01.01.2019 г. до 31.12.2019 г.
Решение № 380-3-2, с което Общински съвет-В. избира одиторско дружество „*****“ ООД, за извършване на одиторски контрол на „****“ ЕАД за 2020 г. 
Видно от протокола, по време на дебатите по т. 3 от дневния ред, Генадий Атанасов е заявил, че няма да участва в гласуването, и същото е отразено в самия протокол, след обявен режим на гласуване на посочените решения „Генадий Атанасов не участва в гласуването.“.  

От изисканите и представени доказателства с писмо вх. ЦУ01-19006/23.10.2020 г. на Председателя на Общински съвет В. е видно, че на същото проведено на 29.09.2020 г. заседание на Общински съвет – В., по Протокол № 8 от същата дата, по т. 1, подточка (11) от дневния ред, Обшински съвет В. е приел и Решение № 359-1 от 29.09.2020 г. относно увеличаване на капитала на „***************“ ЕАД. Посоченото решение е прието с 39 гласа „за“, въздържали се – 0, отсъстващи – 8, като съгласно поименното електронно гласуване Генадий Атанасов е взел участие и е гласувал „за“ приемане на същото. 
В т. 3, подточка (11) от дневния ред, по посочения протокол № 8 от заседание на 29.09.2020 г., Общински съвет В. е приел и друго Решение № 391-3 от 29.09.2020 г., с което е одобрил избрания от дружеството „*******************“ ЕАД застраховател – ЗАД „*************“ и е дал съгласието си за сключване на договор за застраховка на имуществото на дружеството. Съгласно представения Протокол № 8, в резултатите от гласуването на посоченото решение, изрично е записано, че за протокола: Генадий Атанасов е „за“.

От представените с писмо вх. рег. № ЦУ01/17741/05.10.2020 г. на Изпълнителния директор на „*****“ ЕАД, годишен финансов отчет за 2019 г. и доклад за дейността на дружеството за 2019 г., е видно, че същите са подписани от регистиран одитор, Изпълнителния директор на „**********“ ЕАД – М. Х. и С. И.-зам. председател на Съвета на директорите.  

Видно от представените доказателства от Председателя на Общински съвет В. с писмо вх. № ЦУ01/2825/14.02.2020 г. на КПКОНПИ, същият удостоверява, че до 13.02.2020 г., на проведените заседания на постоянните комисии, както и на заседания на Общински съвет В., не са обсъждани, разглеждани и приемани решения отнасящи се до „*******************“ ЕАД. 

Съгласно представената информация с писмо вх. рег. № ЦУ01-19006/23.10.2020 г. от Председателя на Общински съвет В., се установява, че в периода от 13.02.2020 г. до 30.04.2020 г. /датата на вписване на обстоятелството, че Генадий Атанасов е освободен като член на „********************“ ЕАД /, не са провеждани заседания на ПК „Архитектура и градоустройство“, ПК „Благоустройство и комунални дейности“ при Общински съвет В., в които Атанасов, като общински съветник при Общински съвет В. е член. В същия период, на 28.04.2020 г., е проведено заседание на ПК „Младежки дейности и спорт“, на която Атанасов е председател, но не са обсъждани, разглеждани и приемани решения, отнасящи се „*****************“ ЕАД.

Въз основа на така изяснената фактическа обстановка, комисията установи следното от правна страна:

За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на общински съветник в Общински съвет В., Генадий Атанасов е лице, заемащо висша публична длъжност по чл. 6, ал. 1, т. 32 от ЗПКОНПИ поради което, компетентна да се произнесе относно наличието или липсата на конфликт на интереси е КПКОНПИ.
Генадий Атанасов е член на следните постоянни комисии в ОбС В.: ПК „Младежки дейности и спорт“, на която е председател, ПК „Архитектура и градоустройство“ и ПК „Благоустройство и комунални дейности“.
Като член на орган на управление – член на Съвета на директорите на „**************“ ЕАД, Генадий Атанасов е свързано лице с посоченото дружество по смисъла на §1. т. 15, б. „б“ от ДР на ЗПКОНПИ / в периода от 11.11.2019 г. до 30.04.2020 г., датите на вписване на посочените обстоятелства в Търговския регистър/.

		Общинският съвет е орган на местното самоуправление и се избира от населението на общината при условия и по ред, определени от Закона за местното самоуправление и местната администрация (ЗМСМА). 
		Съгласно разпоредбата на чл. 21, ал. 1, т. 6 от ЗМСМА, общинският съвет приема и изменя годишния бюджет на общината, осъществява контрол и приема отчета за изпълнението му. 
	На основание чл. 33, ал. 1, т. 3 от ЗМСМА, общинският съветник има право да участва в обсъждането и решаването на всички въпроси от компетентността на съвета.
	В хода на административното производство, се установи, че на проведено заседание на 11.02.2020 г., обективирано в Протокол № 4 от същата дата на Общински съвет В., Общинският съвет е приел Решение № 156-4/11.02.2020 г., с което е приел бюджета на Община В. за 2020 г. по приходи и разходи, и приложенията към него.		Генадий Атанасов, в качеството си на общински съветник в Общински съвет В., като е гласувал „за“ приемане на Решение № 156-4/11.02.2020 г, по Протокол 4 от същата дата, е упражнил свое правомощие по служба, произтичащо от разпоредбата на чл. 33, ал. 1, т. 3 от ЗМСМА.  	
С приетата разпоредба на чл. 37, ал. 2 от ЗМСМА, обн. в ДВ, бр. 70 от 2020 г., в сила от 07.08.2020 г., законодателят е приел, че „за общинския съветник, включително за Председателя на общинския съвет, не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на Председателя на общинския съвет и на общинските съветници“. По този начин законодателят по категоричен начин е изключил наличието на нарушение, съставляващо конфликт на интереси по отношение на общинските съветници и Председателите на общински съвети във връзка с упражнените от тях правомощия, свързани с гласуването на бюджета на общината, каквото е упражненото от Генадий Атанасов правомощие, предмет на настоящото производство.
С разпоредбата на §5 от Преходните и заключителни разпоредби на Закона за изменение и допълнение на ЗМСМА, обн. в ДВ, бр.70 от 2020 г., в сила от 07.08.2020 г., законодателят е приел, че започнатите производства по установяване на несъвместимост или на конфликт на интереси за общински съветници, които не са приключили до влизане в сила на този закон, се приключат при условията на същия. 
Горното е основание Комисията да приеме, че при упражняване на правомощията си, свързани с участието в гласуването на бюджета на Община В., по отношение на Генадий Атанасов, общински съветник в Общински съвет – В., не е налице нарушение по чл. 52 от ЗПКОНПИ.

По отношение на проведеното заседание на 16.04.2020 г. на Общински съвет В., по Протокол № 5 и приетите Решения № 212-1 от същата дата относно отсрочване до 2023 г. на задълженията на „*********************“ ЕАД, за периода до 31.12.2019 г., както и Решение № 220-4-1 от 16.04.2020 г. относно освобождаване на Генадий Атанасов,  като член на Съвета на директорите на „***********************“ ЕАД, от представените доказателства се установява, че Генадий Атанасов, в качеството си на общински съветник в Общински съвет В., не е упражнил правомощия по служба, тъй като не е участвал в поименното гласуване за приемането им на проведеното заседание.     

В хода на административното производство се установи, че на проведеното заседание на 29.09.2020 г. на Общински съвет В., по Протокол № 8 и приетите Решения № 380-3 относно одобряване на годишния финансов отчет, заверен от регистриран одитор и годишен доклад за дейността на „******************“ ЕАД за 2019 г., Решение № 380-3-1 относно освобождаване от отговорност членовете на Съвета на директорите на посоченото акционерно дружество, в т.ч. и Генадий Атанасов за перода от 01.01.2019 г. до 31.12.2019 г., както и Решение № 380-3-2 от 29.09.2020 г. относно избор на одиторско дружества „*********“ ООД за извършване на одиторски контрол на акционерното дружество, Генадий Атанасов не е упражнил също правомощия по служба, тъй като не е участвал в поименното гласуване за приемането им на проведеното заседание.

Упражнените правомощия от Генадий Атанасов, в качеството му на общински съветник в Общински съвет В., при гласуване „за“ приемане на Решение № 359-1 от 29.09.2020 г. относно увеличаване на капитала на търговски дружества, вкл. и на „*******************“ ЕАД и Решение № 391-3 от 29.09.2020 г. относно одобряване на избрания от дружеството застраховател – ЗАД „***************“ и съгласие за сключване на договор за застраховка на имуществото на дружеството, са при липсата на частен интерес, негов или на свързано с него лице, по смисъла на §1, т. 15, буква „б“ от ДР на ЗПКОНПИ. 
Това е така, тъй като към датата на приемане на горепосочените решения – 29.09.2020 г., Генадий Атанасов е бил освободен като член на Съвета на директорите на „**************“ ЕАД, съгласно приетото Решение № 220-4-1 от 16.04.2020 г., по Протокол № 5 от същата дата на Общински съвет В. и вписано обстоятелство за освобождаването му в Търговския регистър на 30.04.2020 г., респ. Атанасов не е свързано лице с „******************“ ЕАД, по смисъла на §1, т. 15, буква „б“ от ДР на ЗПКОНПИ. 
 
Липсата, на който и да е елемент от понятието „конфликт на интереси“ обуславя извода за невъзможност за нарушаване на забрните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси. 

Водена от горното и на основание чл. 74, ал. 1 и ал. 2 от ЗПКОНПИ и чл. 37, ал. 2 от ЗМСМА и във вр. с §5 от ПЗР на ЗМСМА, Комисията за противодействие на корупцията и за отнемане на незаконно придобитото имущество 


РЕШИ:


НЕ УСТАНОВЯВА конфликт на интереси по отношение на Генадий Атанасов, ЕГН ************ – общински съветник в Общински съвет – В. и в това му качество лице, заемащо висша публична длъжност по чл. 6, ал. 1, т. 32 от ЗПКОНПИ, за това, че е участвал в заседание на Общински съвет – В. на 11.02.2020 г. и е гласувал „за“ приемане на Решение № 156-4 по Протокол № 4 от 11.02.2020 г., с което е приет бюджета на община В. за 2020 г.

НЕ УСТАНОВЯВА конфликт на интереси по отношение на Генадий Атанасов, ЕГН ************ – общински съветник в Общински съвет – В. и в това му качество лице, заемащо висша публична длъжност по чл. 6, ал. 1, т. 32 от ЗПКОНПИ във връзка с приетите Решение № 212-1 от 16.04.2020 г. и Решение № 220-4-1 от 16.04.2020 г., по Протокол № 5/16.04.2020 г. на заседание на Общински съвет В., поради липса на упражнени правомощия по служба от същия. 

НЕ УСТАНОВЯВА конфликт на интереси по отношение на Генадий Атанасов, ЕГН *********** – общински съветник в Общински съвет – В. и в това му качество лице, заемащо висша публична длъжност по чл. 6, ал. 1, т. 32 от ЗПКОНПИ във връзка с приетите Решения № 380-3, Решение № 380-3-1 и Решение № 380-3-2 от 29.09.2020 г., по Протокол № 8/29.09.2020 г. на заседание на Общински съвет В., поради липса на упражнени правомощия по служба от същия. 

НЕ УСТАНОВЯВА конфликт на интереси по отношение на Генадий Атанасов, ЕГН ************ – общински съветник в Общински съвет – В. и в това му качество лице, заемащо висша публична длъжност по чл. 6, ал. 1, т. 32 от ЗПКОНПИ във връзка с  гласуване за приемане на Решение № 359-1/29.09.2020 г. и Решение 391-3/29.09.2020 г., по Протокол № 8 на заседание на 29.09.2020 г. на Общински съвет В., поради липсата на частен интерес, негов или на свързано с него лице. 

Препис от Решението да се изпрати на Окръжна прокуратура – В., с оглед преценка за реализиране на правомощията й по чл. 76, ал. 2 от ЗПКОНПИ. 

Препис от Решението да се изпрати и на Генадий Атанасов –общински съветник в Общински съвет – В., на основание чл.75, т. 1 от ЗПКОНПИ.

